
	תובע
	פלוני     
ע"י ב"כ עו"ד עמרי דרוד

	
נגד


	נתבע
	אלמוני     
ע"י ב"כ עו"ד רות דיין וולפנר



	
החלטה



זוהי החלטה בבקשתו של התובע לפירוק השיתוף בבית מגורים.

א - העובדות הצריכות לעניין:

1. התובע והנתבע הם אחים, ילדיהם של המנוחה ... ז"ל ומר .... יבל"א. הנכס מושא החלטתי זו הוא בית מגורים ברחוב... ברמת גן (להלן: הנכס / בית המגורים). זכויותיו של הנתבע בנכס (מחצית) הועברו לו מכח צוואת אמו המנוחה ואילו חלקו של התובע בנכס (מחצית) הועברו לו מכח עסקת מתנה בינו לבין אביו. בנכס מתגורר הנתבע והוא עושה בו שימוש בלעדי.

2. כתבי הטענות מלמדים על סכסוך משפחתי מר ביותר בין שתי 'קבוצות' במשפחה. האחת – התובע ואביו. השנייה – המנוחה (בחייה) והנתבע. דבר זה מסביר את הורשת מלוא עיזבונה של האם לנתבע, כמו גם את העברת זכויותיו של האב בדירה לטובת התובע.

3. התובע ביקש לפרק את השיתוף בנכס, ולזאת מתנגד הנתבע. לטענת הנתבע, בהיותו יורשה של המנוחה אשר נכנס בנעליה, הוא זכאי למחצית מכלל זכויות האב מכח הלכת השיתוף שחלה בין האם לבין האב. יצויין כי הנתבע אף הגיש תביעה בדיוק בעניין זה כנגד האב. במסגרת התביעה שהוגשה, עתר הנתבע למתן סעד זמני בדמות איסור עשיית דיספוזיציה בנכסי האב, לרבות בחלקו בבית המגורים הנ"ל, אשר טרם נרשם ע"ש של התובע משום שלדברי התובע, הנתבע מסרב לאפשר כניסתו של מודד לנכס לשם עריכת מדידה וסיום הרישום.

4. עיון בתיק הממוחשב העלה כי כב' הרשמת לא נעתרה לבקשה בעניין בית המגורים, ויחד עם זאת נתנה צווים זמניים במעמד צד אחד באשר למחצית זכויות האב כפי שפורטו על ידי הנתבע.

5. בקדם המשפט שהתקיים בפני בתביעתו של התובע לפירוק השיתוף בנכס, ביקשתי לברר עם הנתבע מהן טענות ההגנה שלו מפני התביעה ולאחר ששמעתי את דברי ב"כ ולאחר ששבתי לכתב הגנתו, אין עלי אלא לקבוע כי לנתבע אין כל טענת הגנה מבוררת, לא כל שכן, כזו שיש בה כדי למנוע או לעכב את פירוק השיתוף, וכל זאת אנמק.



ב - דיון:

6. סעיף 37(א) לחוק המקרקעין, התשכ"ט 1969 קובע כי: "כל שותף במקרקעין משותפים זכאי בכל עת לדרוש פירוק השיתוף". בהתאמה, קובע סעיף 10 (א) לחוק המיטלטלין כי: "כל שותף זכאי בכל עת לדרוש את פירוק השיתוף". הוראות החוק הנ"ל הינם ביטוי מובהק של המחוקק כי יש להביא יחסי שיתוף לקיצם בדרישה של שותף אחד בלבד. שיקול הדעת של בית המשפט בעניין הינו מצומצם ביותר, אם בכלל, כדבריו של בית המשפט המחוזי בת"א (ת"א) 115/89 הלוי נ' הלוי (נבו, 4.4.1993), לאמור: "לבית המשפט אין שיקול דעת בתביעה לפירוק שיתוף, הזכות לפירוק נתונה לאחד השותפים כזכות מהותית".

7. הזכות לדרוש את פירוק השיתוף הינה זכות יסוד העומדת לשותפים בכל עת, כדברי בית המשפט העליון בע"א 319/74 רובינשטיין נ' פיין, פד"י ל(1) 454: "... זה נובע ברורות מהוראת היסוד שבסעיף 37 (א) של חוק המקרקעין...  "בכל עת" נאמר, ולא בעת ששותפיו יסכימו לפירוק, יהיו הטעמים אשר יהיו... המדיניות החקיקתית המונחת ביסוד ההוראה הזאת היא לא רק ששיתוף במקרקעין עלול לגרום לריב ומדנים... אלא שפירוק השיתוף מעודד בדרך כלל את המגמה הרצויה של פיתוח המקרקעין...". בית המשפט העליון ממשיך ומביע פליאה על הניסיון למנוע את פירוק השיתוף לאמור: "לשון החוק כה ברורה שאני מתקשה להאריך את הדיבור על ההשגות השונות שהועלו בשתי ההחלטות שבערעור ובטענותיהם של המשיבים לפנינו...". הלכה זו צוטטה בפסקי דין רבים לאחר מכן, כגון: ע"א 1849/91 פרידמן נ' פנחס, פד"י מז(5) 588; רע"א 1017/97 רידלביץ נ' מודעי, פד"י נב (4) 625, 632.

8. בשים לב להתנהלות הצדדים במהלך השנים, לרבות בנתק שהיה ביניהם (אין חולק שמשנת 2012 אין האב והאם התגוררו יחדיו) אני סבור כי יש להורות על פירוק השיתוף מיידית. ברע"א 4358/01 בר-אל נ' בר-אל, פד"י נה (5) 856) סיכם בית המשפט העליון את העיקרון לפיו יש להורות על פירוק לאלתר וללא דיחוי, לאמור: "דחיית הליכי פירוק השיתוף בדירה יכולה להכביד על אחד הצדדים באופן שאינו נאות. במצב כזה טוב יעשה בית המשפט אם יורה לפרק את השיתוף ללא עיכובים נוספים מלבד אלה הנקובים בסעיף 40א לחוק המקרקעין" (שם, עמ' 863).

9. במקרה דנן, לא כל שכן לנוכח אופי טענות הנתבע, אני סבור כי הנתבע חותר להימשכות הליכים כאשר כל אותה העת הוא יוסיף להתגורר בנכס באין מפריע. אמנם, יש וראוי לעיתים לעכב את פירוק השיתוף בדירת מגורים של בני זוג על-מנת להסדיר את הסכסוך ביניהם באופן כולל, עם זאת הובהר והודגש כי בנסיבות המתאימות - למשל כאשר ההתדיינות עלולה להיות מורכבת וארוכה - לא יהסס בית המשפט להורות על פירוק השיתוף בשלב מקדמי של הדיון, כפי שנקבע בענין בראל הנ"ל: "...דחיית הליכי פירוק השיתוף בדירה יכולה להכביד על אחד הצדדים באופן שאינו נאות. במצב שכזה טוב יעשה בית-המשפט אם יורה לפרק את השיתוף ללא עיכובים נוספים מלבד אלה הנקובים בסעיף 40א לחוק המקרקעין. דיון מורכב שצפוי להימשך זמן רב יכול שיהווה שיקול המתנגד לעיכוב פירוק השיתוף בדירת המגורים.... לפעמים יכול פירוק שיתוף מהיר יחסית בדירת המגורים להסיר "...אבן נגף להסדרת יתר הנושאים הנתונים במחלוקת..."... לכן גם כשקיימת יכולת לבית-המשפט לענייני משפחה לעכב פירוק שיתוף בדירת המגורים של בני-זוג, יהיו מקרים שבהם פירוק שיתוף מהיר יהיה ראוי".

ובדומה נקבע בע"מ 8873/06 פלוני נ' פלוני (נבו, 7.6.2007) כי: "המציאות גם מעידה כי במקרים רבים "דחיית הליכי פירוק השיתוף בדירה יכולה להכביד על אחד הצדדים באופן שאינו נאות"... - גם כאן, נאותות הפגיעה היא עניין לבית המשפט לענות בו, בגדרי השכל הישר, הסבירות ועל כולנה ההגינות. בבואו לבחון את סבירות השעייתה של הזכות הקניינית, על בית המשפט להתחשב בשורה של משתנים, לרבות הסיכוי להגיע להסדר כולל בתוך זמן סביר; השפעת מימושן של הזכויות הקנייניות על הסיכוי האמור (לטוב או למוטב); הנזק העלול להיגרם למי מבני הזוג כתוצאה מהעיכוב; השלכות העיכוב על צדדים שלישיים, ושיקולים נוספים לפי הנסיבות הספציפיות" (ר' והשווה גם: בע"מ 1334/12 פלוני נ' פלונית (נבו, 27.8.2012)). 

10. עתירתו של הנתבע לעכב את פירוק השיתוף עד לבירור כלל טענותיו (בנעלי אמו המנוחה) כנגד האב, משולה בעיני לדרישה למתן צו עיקול זמני או צו מניעה זמני על חלקו של האב בבית המגורים, שהועבר לתובע, וכל זאת שלא במסגרת דיונית מתאימה. לא נעלמה מעיני טענת הנתבע משל העברת הזכויות בבית המגורים מהאב אל התובע הייתה בבחינת העברת מרמה כדי למנוע מהאם לממש את זכותה הרכושית כלפי האב, אולם בשלב זה מסקנתי היא כי מדובר בטענה בעלמא שאין מאחוריה כל ראיה טובה. דווקא הסברו של התובע משל האב העביר את זכויותיו לבנו לאחר פטירת האם כדי למנוע הליכים משפטיים מול בנו (הנתבע) נשמעת הגיונית הרבה יותר והיא גם משתלבת היטב עם יתר הראיות שבתיק, לרבות אי הגשת הליכים משפטיים בין ההורים בחיי האם, היעדר כל ראיה כי היה בכוונת האם לעמוד על זכויותיה כלפי האב והנתק הפיזי שבין הצדדים, החל משנת 2012.

11. הנתבע טוען בשם האם כי האב הבריח מהאם רכוש וזכויות, וטענותיו אלה תתבררנה במסגרת הדיונית המתאימה. כמובן שאין בדעתי להביע דעתי על אודות סיכויי התביעה, לא כל שכן, כאשר טרם הוגש כתב הגנה, ויחד עם זאת, אף אם תאמר כי מלוא טענותיו של הנתבע תתקבלנה כאמת לאמיתה, עדיין אין בכוחן למנוע את פירוק השיתוף בינו לבין אחיו, התובע ו/או בינו לבין אביו, מעביר הזכויות לתובע.

12. אף אם תאמר כי בסופו של יום יזכה הנתבע לזכויות וכספים מאת האב שיהיה בהם כדי לאפשר לו לרכוש את חלקו של התובע בבית המגורים, אין בכך כדי למנוע מהתובע את זכותו לממש את חלקו בבית המגורים. למותר לציין כי לנתבע, בהיותו יורש המנוחה, אין כל עדיפות על פני אחיו ברכישת זכויותיו ואין לו זכות ראשונים לרכוש את זכויות משנהו.
13. יהיו טעמי הנתבע אשר יהיו; בין בטעמים כנים הכרוכים בחלוקת נכסים מאוזנת עם האב ובין בטעמים שלא בתום לב לעכב את פירוק השיתוף בינו לבין אחיו – לשיטתי, אין לעכב את פירוק השיתוף, וזאת למדתי הן מעצמת הטענות ההדדיות שבין הצדדים והן משום אי הנכונות להגיע לכל פשרה. לטעמי, דרישתו של הנתבע לעכב את פירוק השיתוף עד בירור כלל טענותיו (כיורש האם) מול האב, לא כל שכן כאשר האם נמנעה מלעשות כן בחייה, היא דרישה בלתי מידתית ובלתי סבירה ואיננה עולה כלל ועיקר עם הדין החל. 

14. אשר על כן ומכל המקובץ, אינני רואה כל מנוס אלא מלהורות על פירוק השיתוף בנכס. ב"כ הצדדים יודיעו בתוך 5 ימים האם ברצונם להתמנות ככונסי נכסים לשם מכירת הנכס בהקדם ולכל המרבה במחיר. בלית הודעה מתאימה, ובהתאם לשיקול דעתי, לא מן הנמנע כי אורה על מינוי כונס שאינו מבין ב"כ הצדדים.

15. אתן דעתי להוצאות ההליך במסגרת פסק הדין (אישור הסכם המכר).

16. לבקשתו של הנתבע, ניתן צו עיכוב ביצוע בן 7 ימים מהיום.

17. ת"פ בהתאם.

ניתן היום,  כ"ח שבט תשפ"ג, 19 פברואר 2023, בהעדר הצדדים.

